Didysis Nefudas
Didysis Nefudas (arab. صحراء النفود = ṣahrā' al-nefud) – dykuma šiaurinėje Arabijos pusiasalio dalyje, Saudo Arabijoje. Plotas ~70 tūkst. km². Ilgis 500 km, plotis iki 300 km. Dykuma yra ant 600–1000 m aukštyje esančio plokščiakalnio. Šiaurėje pereina į Sirijos dykumą, pietryčiuose – į Dechną. Dideli barchniniai ir kalvagūbriniai smėlio masyvai, akmeningosios dykumos (hamados). Didįjį Nefudą vagoja vadės. Vyrauja efemerinė augalija. Verčiamasi gyvulininkyste (avys, kupranugariai).